Toľko očakávaný európsky "coming out" Davida Camerona, na niekoľko dní pozdržaný udalosťami v Afrike, nedokázal prekvapiť. Každý vedel, že pointou bude dar skeptikom vo vlastnej strane: "In/out" referendum o členstve v Európskej únii, ak konzervatívci vyhrajú voľby.
Záväzok ľudového hlasovania stranu stmelí a dá premiérovi stabilitu na dovládnutie i súdržnosť v kampani. To bude potrebné, keďže podmienka volebnej výhry vyzerá dosť ťažko splniteľná. Labouristi majú v prieskumoch navrch.
Teraz však Cameronovi môže pomôcť – a zrejme pomôže – práve sľub referenda, ktorý sa takto javí ako dômyselný taktický úder proti Strane nezávislosti (UKIP). Voliči UKIP, ktorých značnú časť tvoria sklamaní konzervatívci, sa totiž dostanú do pokušenia dať hlasy Cameronovi v obave, že vyhrajú labouristi a referendum nebude. Celkom pekne vymyslené.